“ดาวฟิวเจอร์” ดิ่งกว่า 200 จุด ส่งสัญญาณวอลล์สตรีทพักฐาน หลังพุ่งแรงก่อนหน้านี้
“ดาวโจนส์ฟิวเจอร์” ดิ่งกว่า 200 จุด ส่งสัญญาณวอลล์สตรีทพักฐาน หลังพุ่ง 2 วันติดเกือบ 1,600 จุด ด้านนักลงทุนจับตาประชุม "โอเปกพลัส" วันนี้ คาดลดกำลังการผลิตลงอย่างน้อย 1 ล้านบาร์เรล/วัน
“ดาวโจนส์ฟิวเจอร์” ดิ่งกว่า 200 จุด ส่งสัญญาณวอลล์สตรีทพักฐาน หลังพุ่ง 2 วันติดเกือบ 1,600 จุด
5 ต.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ดิ่งลงกว่า 200 จุด บ่งชี้ว่าตลาดหุ้นวอลล์สตรีทจะปรับฐานในวันนี้(5ต.ค.65) หลังพุ่งขึ้นก่อนหน้านี้ โดยณ เวลา 19.01 น.ตามเวลาไทย ดัชนีดาวโจนส์ฟิวเจอร์ลบ 273 จุด หรือ 0.90% สู่ระดับ 30,092 จุด
ขณะที่ดัชนีดาวโจนส์พุ่งขึ้นเกือบ 1,600 จุด ในช่วง 2 วันที่ผ่านมา โดยได้แรงหนุนจากการที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังสหรัฐเปิดเผยข้อมูลเศรษฐกิจที่อ่อนแอ
ส่วนราคาหุ้นทวิตเตอร์ปรับตัวลง 0.71% ในการซื้อขายก่อนเปิดตลาดวันนี้ หลังจากปิดตลาดวานนี้พุ่งขึ้น 22.24% ขานรับรายงานข่าวที่ว่า นายอีลอน มัสก์ ประธานเจ้าหน้าที่บริหารของบริษัทเทสลา อิงค์ ได้ตัดสินใจยื่นข้อเสนอซื้อกิจการของทวิตเตอร์อีกครั้งในราคาหุ้นละ 54.20 ดอลลาร์
ด้านนักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันนี้ ซึ่งจะมีผลกระทบต่อราคาหุ้นกลุ่มพลังงานในตลาด
แหล่งข่าวระบุว่า โอเปกพลัสจะมีมติปรับลดกำลังการผลิตมากกว่า 1 ล้านบาร์เรล/วันในเดือนพ.ย. โดยอาจลดกำลังการผลิตมากถึง 2 ล้านบาร์เรล/วัน ซึ่งเมื่อรวมกับการปรับลดกำลังการผลิตเพิ่มเติมโดยสมัครใจของชาติสมาชิก จะทำให้เป็นการปรับลดกำลังการผลิตครั้งใหญ่ที่สุดของโอเปกพลัสนับตั้งแต่ปี 2563
ตลาดจับตาตัวเลขจ้างงานนอกภาคเกษตรประจำเดือนก.ย.ของสหรัฐในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานจะเพิ่มขึ้นเพียง 265,000 ตำแหน่งในเดือนก.ย. หลังจากพุ่งขึ้น 315,000 ตำแหน่งในเดือนส.ค. และคาดว่าอัตราว่างงานจะทรงตัวที่ระดับ 3.7%